ชิงเก้าอี้เอ็มดีธอส.ระอุแห่สมัคร5ราย
ผู้บริหาร ธอส.-ออมสิน แห่ยื่นใบสมัครกรรมการผู้จัดการ ธอส.คนใหม่
3 ส.ค. 2558

ผู้บริหาร ธอส.-ออมสิน แห่ยื่นใบสมัครกรรมการผู้จัดการ ธอส.คนใหม่
แหล่งข่าวจากกระทรวงการคลัง เปิดเผยว่า หลังการปิดรับสมัครกรรมการผู้จัดการธนาคารอาคารสงเคราะห์ (ธอส.) เมื่อวันที่ 31 ก.ค.ที่ผ่านมา เบื้องต้นได้รับรายงานว่ามีผู้ยื่นใบสมัคร 5 คน เป็นผู้บริหารระดับรองกรรมการผู้จัดการธนาคาร 2 คน คือ นายฉัตรชัย ศิริไล และนายกมลภพวีระพละ ส่วนอีก 2 คนที่ยื่นใบสมัครเป็นผู้บริหารระดับรองผู้อำนวยการธนาคารออมสิน คือ นายพิศิษฐ์เสรีวิวัฒนา และ นายธัชพลกาญจนกูล และคนนอกอีกคนที่เป็นอดีตผู้บริหารของกองทุนบำเหน็จบำนาญข้าราชการ หรือ กบข.
แหล่งข่าวเปิดเผยว่า การสรรหากรรมการผู้จัดการ ธอส.รอบนี้ ถือว่าเป็นการแข่งขันกันที่ดุเดือดเพราะผู้ยื่นใบสมัครต่างมีผู้สนับสนุนทั้งสิ้น โดยการยื่นใบสมัครครั้งนี้นับเป็นครั้งที่ 3 ของนายธัชพลที่เคยยื่นใบสมัครมาก่อนหน้านี้ 2 ครั้งแต่ไม่ได้รับการคัดเลือก ส่วนผู้สมัครคนอื่นเพิ่งยื่นเป็นครั้งแรก
“หลังจากนี้ นายกฤษฎา จีนะวิจารณะ ผู้อำนวยการ สำนักงานเศรษฐกิจการคลัง (สศค.) ประธานคณะกรรมการสรรหา จะเชิญผู้สมัครมาสอบสัมภาษณ์และแสดงวิสัยทัศน์ที่จะพัฒนาธนาคารของรัฐแห่งนี้ไปในทางใด และตามระเบียบจะต้องเสนอชื่อเทียบเคียงสองรายชื่อให้ รมว.คลัง เลือกและนำเสนอขอความเห็นชอบจากคณะรัฐมนตรี” แหล่งข่าวเปิดเผย
สำหรับคุณสมบัติทั่วไปของผู้สมัครต้องมีสัญชาติไทย อายุไม่เกิน 58 ปีบริบูรณ์ มีความรู้ความเข้าใจและประสบการณ์ทางด้านการเงินการธนาคารและเศรษฐกิจอย่างดี เป็นผู้บริหารระดับสูงขององค์กร